Pa vas vir moord op babaArgieffoto ŉ 21-jarige man van Port Elizabeth is in hegtenis geneem nadat hy glo sy babadogter van vier maande aan die voete gegryp en haar lyfie op die grond geslaan het. Ao. Alwin Labans, polisiewoordvoerder, het gesê die voorval het Maandag in Kuyga plaasgevind. “Die baba is tydens ŉ rusie tussen die man en die baba se ma, vermoor. Die man het na bewering die baba aan haar voete gevat en haar op die grond geslaan. Sy is op die toneel dood,” het Labans gesê. Volgens Labans het die man ook probeer om die vrou met ŉ mes te steek. “Hy het toe homself in die nek gesteek en probeer om homself te hang, maar familielede het ingegryp.” Die man is vir behandeling na ŉ hospitaal geneem en is reeds ontslaan. Hy is in hegtenis geneem op aanklagte van moord en poging tot moord en moet binnekort in die hof verskyn.